Recon
Med dette spændende rumspil, kan du afprøve dine evner som kamppilot. Du skal holde tungen lige i munden, og holde laserkanonerne glødende. 

Recon starter med at give dig en menu, hvor du skal vælge spillets sværhedsgrad. Start på "Easy" de første gange. Det er nemlig svært at overleve i fjendeland. 

Brug piletasterne til at bladre imellem de rumskibe du bliver præsenteret for fra starten. I denne demo har du kun adgang til det første, men det er en god ide at se de andre igennem. Piletasterne skifter imellem menuerne, mens Retur-tasten aktiverer dit valg. Når du har godkendt rumskibet, flyver det til en våben-tankstation. Også her kan du bruge piletasterne til at vælge et passende våben. De skal placeres henholdsvis i venstre og højre side af rumskibet.

Når du er klar, flyver rumskibet til planeten. Før spillet går i gang, får du en oversigt over alle tasterne. De vigtigste er piletasterne, som styrer rumskibet. Alt-tasten affyrer dit våben i højre side. X-tasten affyrer venstre våben. Sørg for at flyve igennem de kasser med forsyninger, som lander på planetens overflade.